钦定古今图书集成/历象汇编/庶征典/第027卷 > 《汉书》 > 《地理志》
## 钦定古今图书集成/历象汇编/庶征典/第027卷 > 《汉书》 > 《地理志》

秦地于《天官》东井，舆鬼之分野也。其界自弘农故关
以西，京兆、扶风、冯翊、北地、上郡、西河、安定、天水、陇西，
南有巴蜀、广汉、犍为、武都，西有金城、武威、张掖、酒泉、
炖煌，又西南有牂牁、越巂、益州，皆宜属焉。自井十度
至柳三度，谓之鹑首之次，秦之分也。

魏地，觜、觿、参之分野也。其界自高陵以东，尽河东、河
内，南有陈留及汝南之召陵、㶏疆、新汲、西华、长平，颍
川之舞阳、郾、许、傿陵，河南之开封、中牟、阳武、酸枣、卷，
皆魏分也。

周地，“柳七星，张之分野也。”今之河南、雒阳、谷城、平阴、
偃师、巩缑氏，自柳三度至张十二度，谓之鹑火之次，
周之分也。

韩地，角、亢、氐之分野也。韩分晋，得南阳郡及颍川之
父城、定陵、襄城、颍阳、颍阴、长社、阳翟、郏，东接汝南，西
接弘农，得新安、宜阳，皆韩分也。及《诗风》，陈、郑之国，与
韩同星分焉。郑国，今河南之新郑，本高辛氏火正祝
融之虚也。及成皋、荥阳，颍川之崇高、阳城，皆郑分也。
自东井六度至亢六度，谓之寿星之次，郑之分野，与
韩同分。

赵地，昴、毕之分野。赵分晋，得赵国。“北有信都、真定、常
山、中山，又得涿郡之高阳、郑、州乡；东有广平、钜鹿、清
河、河间，又得勃海郡之东平舒、中邑、文安、束州、成平、
章武，河以北也；南至浮水、繁阳、内黄、斥丘；西有太原、
定襄、云中、五原、上党。”上党本韩之别郡也，远韩近赵，
后卒降赵，皆赵分也。雁门，于《天文》别属燕。

燕地，尾、箕分野也。武王定殷，封召公于燕，其后三十
六世与六国俱称王。东有渔阳，右北平、辽西、辽东，西
有上谷、代郡、雁门，南得涿郡之易、容城、范阳，北新城、
固安、涿县、良乡、新昌，及渤海之安次，皆燕分也。乐浪、
元菟亦宜属焉。自危四度至斗六度，谓之“析木之次”，
燕之分也。

齐地，虚、危之分野也。东有甾川、东莱、琅琊、高密、胶东，
南有泰山、城阳，北有千乘，清河以南，渤海之高乐、高
城、重合、阳信，西有济南、平原，皆齐分也。

鲁地，奎、娄之分野也。东至东海，南有泗水，至淮，得临
淮之下相、睢陵、僮、取虑，皆鲁分也。

宋地，房、《心》之分野也。今之沛、梁、楚，山阳、济阴、东平及
东郡之须昌、寿张，皆宋分也。

卫地，营室，东壁之分野也。今之东郡及魏郡、黎阳、河
内之野王朝歌，皆卫分也。

楚地，《翼》《轸》之分野也。今之“南郡、江夏、零陵、桂阳、武陵、
长沙及汉中、汝南郡，尽楚分也。”

吴地，斗分野也。今之会稽、九江、丹阳、豫章、庐江、广陵、
六安、临淮郡，尽吴分也。

粤地，牵牛、婺女之分野也。今之苍梧、郁林、合浦、交阯、
九真、南海、日南，皆粤分也。